News Update: BoE ขึ้นดอกเบี้ย 0.75% สู่ระดับ 3% ครั้งใหญ่ที่สุดในรอบ 33 ปี รับมือเงินเฟ้อ เตือนเศรษฐกิจถดถอยถึงกลางปี 2024 - FINNOMENA
ธนาคารกลางอังกฤษ​ (BoE) ขึ้นดอกเบี้ยครั้งใหญ่ที่สุดในรอบ 33 ปี พร้อมเตือนว่า อังกฤษกำลังจะเผชิญกับภาวะเศรษฐกิจถดถอยยาวนานที่สุดครั้งประวัติการณ์
4 พ.ย. 2565

ธนาคารกลางอังกฤษ (BoE) ขึ้นดอกเบี้ยครั้งใหญ่ที่สุดในรอบ 33 ปี พร้อมเตือนว่า อังกฤษกำลังจะเผชิญกับภาวะเศรษฐกิจถดถอยยาวนานที่สุดครั้งประวัติการณ์
เมื่อวานนี้ (3 พ.ย.) BoE ประกาศขึ้นอัตราดอกเบี้ยอีก 0.75% สู่ระดับ 3% ซึ่งเป็นการขึ้นดอกเบี้ยครั้งใหญ่ที่สุดนับตั้งแต่ปี 1989 พร้อมเตือนว่าอังกฤษจะเผชิญกับการตกต่ำที่ท้าทายมากตลอด 2 ปี โดยคาดว่าการว่างงานจะเพิ่มขึ้นเกือบ 2 เท่า ในปี 2025
ด้าน Andrew Bailey ผู้ว่าการธนาคารกลางอังกฤษเตือนถึง หนทางที่ยากลำบากสำหรับครัวเรือนอังกฤษ โดยบอกว่า BoE จะต้องใช้นโยบายการเงินเข้มงวดในตอนนี้ เพื่อไม่ให้สิ่งต่างๆ ยิ่งแย่ลงในภายหลัง
ธนาคารกลางอังกฤษขึ้นดอกเบี้ยเพื่อต่อสู้กับเงินเฟ้อที่พุ่งสูงขึ้นในรอบ 40 ปี ตอนนี้ราคาอาหารและพลังงานในประเทศแพงขึ้น ซึ่งส่วนหนึ่งเป็นเพราะสงครามในยูเครน จนครัวเรือนต้องเผชิญกับความยากลำบากและเริ่มฉุดรั้งเศรษฐกิจ
ก่อนหน้านี้ BoE คาดว่า อังกฤษจะเข้าสู่ภาวะเศรษฐกิจถดถอยในสิ้นปีนี้และจะคงอยู่ตลอดปีหน้า แต่ล่าสุด BoE ระบุว่า เศรษฐกิจเข้าสู่ช่วงขาลงที่ท้าทายไปแล้ว และจะดำเนินต่อไปในปีหน้า จนเข้าสู่ครึ่งแรกของปี 2024 ซึ่งน่าจะมีการเลือกตั้งทั่วไปเกิดขึ้น
แม้นี่จะไม่ใช่การตกต่ำของเศรษฐกิจครั้งรุนแรงที่สุดของอังกฤษ แต่ถือว่าเป็นการตกต่ำ ‘ยาวนานที่สุด’ นับตั้งแต่เริ่มมีการบันทึกในปี 1920 ตอนนี้อัตราการว่างงานของอังกฤษอยู่ที่ระดับต่ำสุดในรอบ 50 ปี และคาดว่าจะเพิ่มขึ้นเป็นเกือบ 6.5%
นี่เป็นการขึ้นอัตราดอกเบี้ยเป็นครั้งแรก นับตั้งแต่รัฐบาลของลิซ ทรัส ประกาศลดหย่อนภาษี 4.5 หมื่นล้านปอนด์ ซึ่งจุดชนวนให้เกิดความวุ่นวายในตลาดการเงิน ผลักดันต้นทุน และส่งผลให้ทรัสส์ออกจากตำแหน่งหลังจากผ่านไปเพียง 6 สัปดาห์
Andrew Bailey กล่าวถึงแผนลดภาษีคนรวยของอดีตนายกฯ ว่า งบประมาณขนาดเล็กได้ทำลายจุดยืนของอังกฤษในระดับสากล เห็นได้ชัดว่าจุดยืนของอังกฤษได้รับความเสียหาย
อ้างอิง: https://www.bbc.com/news/business-63471725 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
BOE
News Update
ธนาคารกลางอังกฤษ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA